《九日登缥缈峰》
清代·顾我锜

太湖湖水平如油，南临吴兴北常州。云涛澒洞千万顷，天遣峭石支中流。

奇峰罗列七十二，意象岝崿穷雕锼。青螺绵延势不断，支联脉缀相沉浮。

就中一峰起天半，孤撑磔卓无朋仇。有如端拱坐清殿，奔走万国朝群侯。

置身峰巅断尘土，缥缈云烟袅孤柱。微波一曲辨荆溪，顽石数拳窥顾渚。

未知大地竟安穷？但觉长空浩无主。孤舟远泛若停桡，断雁低飞如铩羽。

是时秋空方泬寥，丹枫黄叶山之椒。彭泽把盏正采菊，中山摇笔还题糕。

我贫无物作重九，凭仗两脚升青霄。指挥云物作几案，呼叱嵽嵲同儿曹。

吴山箫鼓真一笑，苦向平地夸登高。

作者简介：清江苏吴江人，字湘南。廪生。工诗文。鄂尔泰任江苏布政使时，试古学，居五十三人之冠。雍正中聘修《江南通志》。寻卒。有《三余笔记》、《浣松轩文集》等。